DEĊIŻJONI TAL-KUMMISSJONI
tal-15 ta’ Novembru 2005
li temenda l-Annessi I u II tad-Deċiżjoni 2002/308/KE li tistabbilixxi listi ta' żoni approvati u postijiet ta' tkabbir approvati fir-rigward ta' waħda jew aktar mill-mardiet tal-ħut is-settiċemija emorraġika virali (VHS) u n-nekrożi ematopojetika infettiva (IHN)
(innotifikata taħt dokument numru C(2005) 4394)
(Test b'relevanza għaż-ŻEE)
(2005/813/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/67/KEE tat-28 ta' Jannar 1991 dwar il-kondizzjonijiet tas-saħħa ta' l-annimali li jirregolaw it-tqegħid fis-suq ta' annimali u prodotti ta' l-akkwakultura (1), u partikolarment l-Artikoli 5 u 6 tagħha,
Billi:
(1)
Id-Deċiżjoni tal-Kummissjoni 2002/308/KE (2) tistabbilixxi l-listi ta' żoni approvati u stabbilimenti ta' l-akkwakultura (postijiet tat-tkabbir tal-ħut) approvati li jinsabu f'żoni mhux approvati fir-rigward ta' ċertu mard tal-ħut.
(2)
L-Italja ressqet il-ġustifikazzjonijiet għall-kisba ta' l-istatus ta' żoni approvati, fir-rigward tas-settiċemija virali emorraġika (VHS) u n-nekrożi ematopoetika li tinfetta (IHN), għal ċerti żoni fit-territorju tagħha. Id-dokumentazzjoni provduta turi li dawk iż-żoni jissodisfaw ir-rekwiżiti ta' l-Artikolu 5 tad-Direttiva 91/67/KEE. Għalhekk jikkwalifikaw għall-istatus ta' żoni approvati u għandhom jiżdiedu mal-lista ta' żoni approvati,
(3)
Il-Finlandja ressqet il-ġustifikazzjonijiet għall-kisba ta' l-istatus ta' żoni approvati, fir-rigward tas-settiċemija virali emorraġika (VHS) u n-nekrożi ematopoetika li tinfetta (IHN), għal dawk il-partijiet tat-territorju tagħha li mhumiex koperti minn ċerti miżuri ta' qerda implimentati wara tifqigħat tal-VHS f'ċerti żoni kostali. Wara laqgħa bejn is-servizzi tal-Kummissjoni u rappreżentanti mill-Finlandja fil-5 ta' Lulju 2005, il-Finlandja rtirat l-applikazzjoni tagħha fir-rigward tal-liberta tal-VHS fiż-żoni kostali. Id-dokumentazzjoni provduta turi li fir-rigward ta' l-IHN it-territorju kollu, u fir-rigward tal-VHS, il-partijiet kontinentali tat-territorju tal-Finlandja jissodisfaw ir-rekwiżiti ta' l-Artikolu 5 tad-Direttiva 91/67/KEE. Dawn il-partijiet tal-Finlandja għalhekk jikkwalifikaw għall-istatus ta' żoni approvati għall-VHS u l-IHN u għandhom jiżdiedu mal-lista ta' żoni approvati,
(4)
Peress li xi ftit mill-għejun taż-żoni tal-ġbir ta' l-ilma fil-Finlandja jinsabu fir-Russja, il-Finlandja għandha żżomm livell ogħla ta' sorveljanza f'dawk iż-żoni tal-ġbir ta' l-ilma skond il-programm approvat mid-Deċiżjoni tal-Kummissjoni 2003/634/KE (3) wara li jkun ingħata l-istatus approvat.
(5)
L-Awstrija, Franza, il-Ġermanja u l-Italja ressqu l-ġustifikazzjonijiet għall-ksib ta' l-istatus ta' stabbilimenti approvati f'żoni mhux approvati, fir-rigward tal-VHS u l-IHN, għal ċerti stabbilimenti fit-territorju tagħhom. Id-dokumentazzjoni provduta turi li dawk l-istabbilimenti jissodisfaw ir-rekwiżiti ta' l-Artikolu 6 tad-Direttiva 91/67/KEE. Għalhekk huma jikkwalifikaw għall-istatus ta' stabbilimenti approvati f'żoni mhux approvati u għandhom jiżdiedu mal-lista ta' stabbilimenti approvati.
(6)
L-Italja nnotifikat il-preżenza ta' l-IHN f'żewġ stabbilimenti li qabel kienu jitqiesu bħala ħielsa minn dik il-marda. Madankollu, l-istabbilimenti jibqgħu ħielsa mill-VHS. Dawk l-istabbilimenti, għalhekk, m'għandhomx jibqgħu jidhru fid-Deċiżjoni 2002/308/KE bħala ħielsa mill-IHN.
(7)
Id-Deċiżjoni 2002/308/KE għalhekk għandha tiġi emendata kif jixraq.
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2002/308/KE hija emendata hekk:
1.
L-Anness I jinbidel bit-test fl-Anness I għal din id-Deċiżjoni.
2.
L-Anness II jinbidel bit-test fl-Anness II għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, nhar il-15 ta’ Novembru 2005.